Հավելված 1

ՀՀ կառավարության 2019 թվականի

\_\_\_\_\_\_\_\_\_\_\_\_\_ -ի N \_\_\_\_\_ - Լ որոշման

**Ծ Ր Ա Գ Ի Ր**

**Հ Ա Յ Ա Ս Տ Ա Ն Ի Հ Ա Ն Ր Ա Պ Ե Տ Ո Ւ Թ Յ Ո Ւ Ն Ո Ւ Մ**

**2 0 1 9 – 2 0 2 4 Թ Վ Ա Կ Ա Ն Ն Ե Ր Ի**

**Տ Ա Վ Ա Ր Ա Բ Ո Ւ Ծ Ո Ւ Թ Յ Ա Ն Զ Ա Ր Գ Ա Ց Մ Ա Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅՈՒՆ**

**I. ՆԵՐԱԾՈՒԹՅՈՒՆ**

1. Անասնաբուծությունը հանդիսանում է Հայաստանի Հանրապետությունում գյուղատնտեսության առանցքային ճյուղերից մեկը, որն ազգաբնակչությանը մատակարարում է կենսական նշանակության՝ կենդանական ծագման գրեթե անփոխարինելի սննդամթերք, իսկ արդյունաբերությանը՝ բարձրարժեք հումք։ Այս ճյուղի արդյունավետությամբ է մեծապես պայմանավորված երկրի պարենային ապահովվածության և ազգաբնակչության ֆիզիոլոգիական նորմայի բավարարման, ինչպես նաև թեթև արդյունաբերության զարգացման մակարդակը։
2. Հայաստանի Հանրապետությունում անասնաբուծությունն ապահովում է գյուղատնտեսության համախառն արտադրանքի արժեքի ավելի քան 50%-ը: 2018 թվականին հանրապետությունում անասնաբուծությունից ստացվել է 477.9 մլրդ դրամի համախառն արտադրանք, որից ավելի քան 280 մլրդ դրամը ստացվել է տավարաբուծությունից: Սակայն, պայմանավորված խոշոր եղջերավոր կենդանիների կաթնային և մսային մթերատվության ցածր ցուցանիշներով, տավարաբուծությունից ստացվող համախառն արտադրանքի ներկայիս ծավալները դեռևս հեռու են բավարար լինելուց։
3. Հայաստանի Հանրապետությունում անասնագլխաքանակի մասնատման և խոշոր եղջերավոր կենդանիների տոհմասելեկցիոն լայնածավալ աշխատանքների իրականացման անհնարինության արդյունքում կովերի միջին կաթնատվությունը տարիներ շարունակ տատանվում է 2000 կգ-ի սահմաններում, իսկ մսի արտադրության նպատակով աճեցվող կենդանիների նախասպանդային զանգվածը չեր գերազանցում 320 կգ-ը: Այն դեպքում, երբ տավարաբուծության վարման ժամանակակից տեխնոլոգիաները և բարձր մթերատու ցեղերի գենոֆոնդի օգտագործումը հնարավորություն են ընձեռում կովերից ստանալ տարեկան առնվազն 4000 կգ կաթ, իսկ մսի համար բտված տավարն իրացնել 450 կգ և բարձր կենդանի զանգվածով:
4. Հաշվի առնելով ցածր ինքնարժեքով, սակայն որակյալ և անվտանգ կաթի և մսի արտադրության ծավալների ավելացման անհրաժեշտությունը, ներքին և արտաքին շուկայում տավարաբուծությունից ստացվող արտադրանքի նկատմամբ տարեցտարի աճող պահանջարկը, ինչպես նաև հանրապետության արոտավայրերի և խոտհարքների օգտագործման արդյունավետության բարձրացման կարևորությունն, անհրաժեշտ է այսօր իսկ ստեղծել նախադրյալներ տավարաբուծության աստիճանական ինտենսիվացման ուղղությամբ, ինչը հնարավոր է իրականացնել հանրապետությունում առկա նախիրները հնարավորինս կարճ ժամանակահատվածում որակապես վերափոխելու միջոցով։
5. Հայաստանի Հանրապետությունում տավարաբուծության վարման ինտենսիվացման և տոհմային անասնաբուծության զարգացման նպատակով, անհրաժեշտ է կիրառել հանրապետություն տոհմային կենդանիների ներկրման խթանման համապատասխան մեխանիզմներ, ինչը կնպաստի կաթնային և կաթնամսային ուղղության լավագույն ցեղերի գենոֆոնդի օգտագործմամբ տեղական տավարի տոհմային և մթերատու հատկանիշների բարելավմանը և/կամ կատարելագործմանը, ինչպես նաև Հայաստանի Հանրապետության կառավարության կողմից 2017 թվականի դեկտեմբերի 21-ի N53 արձանագրային որոշմամբ հավանության արժանացած «Հայաստանի Հանրապետությունում տոհմաբուծարանների ստեղծման և զարգացման ծրագրի» (տավարի շվից և հոլշտին ցեղեր, ոչխարի՝ սուֆոլկ ցեղ հայկական կորիդելի տիպ) կյանքի կոչմանը։

**II. ՏԱՎԱՐԱԲՈՒԾՈՒԹՅԱՆ ՈԼՈՐՏԻ ՆԵՐԿԱ**

**ԻՐԱՎԻՃԱԿԻ ՀԱՄԱՌՈՏ ԲՆՈՒԹԱԳԻՐԸ**

1. Համաձայն Հայաստանի Հանրապետության վիճակագրական կոմիտեի (այսուհետ՝ Կոմիտե) տվյալների 2018 թվականի հունվարի 1-ի դրությամբ հանրապետությունում հաշվառվել է ընդհանուր առմամբ 590.6 հազար գլուխ խոշոր եղջերավոր կենդանի, այդ թվում՝ 266.8 հազար գլուխ կովեր, որի 99 տոկոսը կենտրոնացված է բնակչության (ֆիզիկական անձի կարգավիճակ ունեցող) տնտեսություններում։ Նույն աղբյուրի տվյալների համաձայն 2017 թվականի համամետ խոշոր եղջերավոր կենդանիների, այդ թվում՝ կովերի գլխաքանակը նվազել է 9.9 տոկոսով (աղյուսակ 1)։ 2017 թվականին խոշոր եղջերավոր կենդանիների գլխաքանակի կտրուկ կրճատումը հիմնականում պայմանավորված է եղել անասնակերի (կոպիտ կերեր) գնի աճով, ինչն իր հերթին պայմանավորված էր տվյալ տարում արձանագրված համեմատաբար չորային պայմաններով, ինչպես նաև արտահանման աննախադեպ մեծ ծավալներով (շուրջ 14 հազար գլուխ)։ Սակայն, անասնագլխաքանակի վերաբերյալ հստակ պատկեր կարելի է ունենալ միայն դրանց համատարած համարակալման և հաշվառման պարագայում։

**Աղյուսակ 1**

**Հայաստանի Հանրապետությունում խոշոր եղջերավոր կենդանիների գլխաքանակը և մսի արտադրության ծավալներն ըստ տարիների (ՀՀ ՎԿ),** 1000 գլուխ

|  |  |  |  |  |  |  |
| --- | --- | --- | --- | --- | --- | --- |
| **Ցուցանիշը** | **Չափի միավոր** | **Տարիներ** | | | | |
| **2014** | **2015** | **2016** | **2017** | **2018** |
| **Գլխաքանակը հունվարի 1-ի դրությամբ** | | | | | | |
| **Ընդամենը խոշոր եղջերավոր կենդանիներ** | **1000 գլուխ** | 677.5 | 688.5 | 701.5 | 655.8 | 590.6 |
| այդ թվում՝ **կովեր** | 309.6 | 313.9 | 318.6 | 296.0 | 266.8 |
| **Մեկ կովի միջին կաթնատվությունը** | **կգ/**  **տարի** | 2102 | 2144 | 2192 | 2260 | - |
| **Կաթի և մսի արտադրությունը** | | | | | | |
| **Կաթ** | **1000 տոննա** | 700.4 | 728.6 | 754.2 | 758.2 | 697.7 |
| **Միս** (սպանդային զանգվածով) | 93.1 | 100.4 | 106.1 | 109.0 | 190.3**\*** |
| որից՝ |  | | | | |
| **Տավարի և հորթի** | 59.0 | 63.6 | 68.1 | 70.8 | - |
| **Ոչխարի և այծի** | 9.1 | 9.8 | 10.3 | 11.0 | - |
| **Խոզի** | 16.2 | 17.5 | 18.0 | 16.6 | - |
| **Թռչնի** | 8.8 | 9.5 | 9.7 | 10.6 | - |

***\* Կենդանի զանգվածով***

1. Հանրապետությունում կաթի համախառն արտադրության առավելագույն ցուցանիշ արձանագրվել է 2017 թվականին՝ 758.2 հազար տոննա։ Սակայն, պայմանավորված նույն տարում կովերի գլխաքանակի կրճատմամբ կաթի արտադրության ծավալները 2018 թվականին կազմել է 697.7 հազար տոննա (8 տոկոս անկում)։ Հարկ է նշել, որ կովերի գլխաքանակի կրճատման ուղղակի ազդեցությունը կաթի արտադրության ծավալների վրա պայմանավորված է այն հանգամանքով, որ կաթի համախառն արտադրանքում կովի կաթի տեսակարար կշիռը կազմում է շուրջ 93%։ Միաժամանակ, կովերի գլխաքանակի կրճատմանը զուգահեռ բարձրացել է 1 կովի միջին կաթնատվությունը։ Այսպես, 2017 թվականին մեկ կովի միջին կաթնատվությունը կազմել է 2260 կգ/տարի՝ (նախորդ տարվա համեմատ 3.1 տոկոս աճ)։
2. Ըստ Կոմիտեի տվյալների 2017 թվականին արտադրվել է ընհանուր առմամբ 109.0 հազար տոննա սպանդային զանգվածով միս։ Իրավաբանական և ֆիզիկական կարգավիճակ ունեցող տնտեսությունների կողմից մսի արտադրության մասնաբաժինը կազմել է համապատասխանաբար 8.3 (7.6 տոկոս) և 100.7 (92.4 տոկոս) հազար տոննա։ 2014 թվականից հանրապետությունում տավարի և հորթի մսի տեսակարար կշիռը մսի համախառն արտադրանքում ոչ միայն կայունացել, այլև արձանագրել է աճի միտումներ։ Այսպես, 2014 թվականին տավարի և հորթի մսի բաժինը համախառն մսի արտադրանքի հաշվեկշռում կազմել է 63.3 տոկոս, 2017 թվականին՝ 109 հազար տոննա (կենդանի զանգվածով) մսի համախառն արտադրանքի շուրջ 65 տոկոսը կամ 70.8 հազար տոննան կազմել է տավարի և հորթի միսը (աղյուսակ 1)։
3. Հատկանշական է, որ 2017-2018 թվականներին գյուղատնտեսական կենդանիների գլխաքանակի նվազմանը զուգահեռ աճել է մսի արտադրության ծավալները (2016/2015 թվականներ՝ 5.6 տոկոսով, 2017/2016 թվականներ՝ 2.7 տոկոսով), ինչը պայմանավորված է պահանջարկով, անասնակերի գնի տատանումներով, տավարաբուծության մեջ կիրառվող կենդանիների խոտանի թույլատրելի բարձր ցուցանիշների կիրառմամբ և շուկայում մսի արժևորմամբ։

**Նկար 1․ 2014-2018 թվականներին Հայաստանի Հանրապետությունում կաթ և միս արտադրողների իրացման միջին գներն ըստ տարիների (ՀՀ ՎԿ),** դրամ**/**կգ

1. Անասնաբուծական արտադրանքի գների ուսումնասիրությունները ցույց են տալիս, որ արտադրողի կողմից իրացված տավարի մսի և կաթի ամենացածր գներն արձանագրվել են 2016 թվականին, համապատասխանաբար՝ 1970 և 137 դրամ (նկար 1), իսկ նույն թվականի հունվարի մեկի դրությամբ հաշվառված խոշոր եղջերավոր կենդանիների գլխաքանակը կազմել է 701.5 հազար գլուխ։ Մինչդեռ, 2018 թվականի 590.6 հազար գլուխ խոշոր եղջերավոր կենդանիների պարագայում տավարի մսի և կաթի միջին գներն աճել են 38 և 11 տոկոսներով, կազմելով համապատասխանաբար՝ 2720 և 152 դրամ։ Այսպիսով, հանրապետությունում արտադրողի կողմից իրացված կաթի և մսի միջին գների տատանումները բացասական հարաբերակցության մեջ են տվյալ տարում հաշվառված անասնագլխաքանակի նկատմամբ։
2. Անասնագլխաքանակի և կենդանական ծագման արտադրանքի գների տվյալ պատկերը բնորոշ է տավարաբուծության վարման էքստենսիվ տեխնոլոգիային։ Սակայն, մի կողմից մսի գնի ներկայիս բավարար մակարդակը, և մյուս կողմից կենդանիների կաթնային ցածր մթերատվությունը, արտադրանքի ցածր որակը, իրացման գնով պայմանավորված կաթի արտադրության ցածր շահութաբերությունն անհրաժեշտ և բարենպաստ պայմաններ են ստեղծում տավարաբուծության ոլորտում ներդրումների իրականացման և ճյուղի ինտենսիվացման համար։
3. Ըստ Հայաստանի Հանրապետության կառավարությանը ենթակա սննդամթերքի անվտանգության տեսչական մարմնի տվյալների՝ 2017 թվականին հանրապետություն է ներկրվել 484 գլուխ, իսկ արտահանվել՝ 13590 գլուխ խոշոր եղջերավոր կենդանիներ, իսկ 2018 թվականին՝ 2439 գլուխ ներմուծվել և 3292 գլուխ արտահանվել է։ Այսպիսով, 2017 թվականին խոշոր եղջերավոր կենդանիների զուտ արտահանումը կազմել է 13106 գլուխ, իսկ 2018 թվականին՝ 853 գլուխ կամ նախորդ տարվա համեմատ շուրջ 15 անգամ պակաս։ Հարկ է նշել, որ 2018 թվականին հանրապետություն ներկրված և չարտահանված խոշոր եղջերավոր կենդանիների միայն 25 տոկոսն է (214 գլուխ) օգտագործվել հետագա բուծման նպատակով, իսկ 75 տոկոսն իրացվել է մսի։
4. Գյուղատնտեսության, այդ թվում՝ անասնաբուծության զարգացման նպատակով Նախարարությունն իրականացնում է «Գյուղատնտեսության ոլորտին տրամադրվող վարկերի տոկոսադրույքների սուբսիդավորման» ծրագիրը, որի շրջանակներում տնտեսավարողներին մինչև 5 տարի մարման ժամկետով (հաշվի առնելով ներդրումների ուղղվածությունը) տրամադրվում են 3-10 մլն դրամի չափով տարեկան 3-5 տոկոս տոկոսադրույքով սուբսիդավորվող վարկեր (փաստացի 14 տոկոսի փոխարեն): Հարկ է նշել, որ 2018 թվականին սուբսիդավորվող տոկոսադրույքով վարկերի շուրջ 60 տոկոսն ուղղվել է անասնաբուծական ծրագրերի ֆինանսավորմանը։
5. Հանրապետությունում տոհմային անասնաբուծությունը խթանելու և տոհմային կենդանիների ներմուծումն աշխուժացնելու նպատակով «Կազմակերպությունների և անհատ ձեռնարկատերերի կողմից ներմուծվող` ակցիզային հարկով հարկման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ավելացված արժեքի հարկից» Հայաստանի Հանրապետության ՀՕ-195 օրենքով տոհմային կենդանի թռչունների, խոշոր և մանր եղջերավոր կենդանիների, խոզերի, ձիերի, ճագարների ներմուծումն ազատված է ավելացված արժեքի հարկից։
6. Ի պատասխան Հայաստանի Հանրապետության գյուղատնտեսության նախարարության կողմից Հայաստանի Հանրապետության պետական եկամուտների կոմիտե ուղղված հարցման՝ 2013-2018 թվականներին հանրապետություն է ներկրվել ընդհանուր առմամբ 2195 գլուխ խոշոր եղջերավոր տոհմային կենդանիներ (հոլշտին, շվից, սիմենթալ, ջերսեյ և աբերդին-անգուս ցեղեր), որը կազմում է նույն ժամանակահատվածում հնրապետություն ներկրված խոշոր եղջերավոր կենդանիների ընդհանուր գլխաքնակի շուրջ 49 տոկոսը։ Նշված ժամանակահատվածում հանրապետություն խոշոր եղջերավոր տոհմային կենդանիների առավելագույն գլխաքանակ ներմուծվել է 2013 թվականին (705 գլուխ), իսկ նվազագույնը՝ 2014 թվականին (65 գլուխ) (աղյուսակ 2)։

**Աղյուսակ 2**

**2013-2018 թվականներին Հայաստանի Հանրապետություն ներկրված խոշոր եղջերավոր տոհմային կենդանիների քանակն ըստ տարիների** (ՀՀ ԿԱ ՊԵԿ, ՀՀ ԿԵ ՍԱՏՄ), գլուխ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ԱՏԳ ԱԱ կոդ** | **Ապրանքի համառոտ անվանումը** | **Տարիներ** | | | | | | **Ընդամենը** |
| **2013** | **2014** | **2015** | **2016** | **2017** | **2018** |
| **0102** | Կենդանի խոշոր եղջերավոր անասուններ | 705 | 65 | 324 | 451 | 484 | 2439 | **4468** |
| **0102 21** | Տոհմային կենդանի խոշոր եղջերավոր անասուններ | 705 | 65 | 321 | 451 | 439 | 214 | **2195\*** |
| **Տոհմային կենդանիների տեսակարար կշիռը հանրապետություն ներկրված ընդհանուր գլխաքանակում**, % | | 100 | 100 | 99 | 100 | 91 | 8.8 | **49.1** |

***\* որից՝ 1174 գլուխը «Հայաստանի Հանրապետությունում 2007-2015 թվականների տավարաբուծության զարգացման ծրագրի» շրջանակներում (2013; 2015; 2016 թվականներ)․***

1. Խոշոր եղջերավոր կենդանիների արտադրատնտեսական արժեքի բարելավման կարևոր միջոցառումներից էր նաև Հայաստանի Հանրապետության կառավարության 2007 թվականի մարտի 22-ի N336-Ա որոշմամբ հաստատված «Հայաստանի Հանրապետությունում 2007-2015 թվականների տավարաբուծության զարգացման ծրագրի» իրականացումը, որի շրջանակներում նշված թվականներին եվրոպական երկրներից հանրապետություն է ներկրվել 2506 գլուխ տոհմային երինջներ, որից հոլշտին ցեղի՝ 981 գլուխ, շվից ցեղի՝ 932 գլուխ և սիմենթալ ցեղի՝ 593 գլուխ։ Այս ծրագրով է պայմանավորված 2013; 2015 և 2016 թվականներին (երինջների վերջին խմբաքանակը ներկրվել է 2016 թվականին) հանրապետություն տոհմային կենդանիների ներկրման համեմատաբար բարձր ցուցանիշները։
2. Ելնելով հանրապետությունում պարենային անվտագնության ապահովման, շուկայում տեղական տավարաբուծական արտադրանքի մրցունակության և ճյուղի շահութաբերության մակարդակի բարձրացման, ինչպես նաև նախիրներում տոհմային կենդանիների մասնաբաժնի ավելացման, տեղական կենդանիների մթերատու հատկանիշների բարելավման առաջնահերթություններից և կարճ ժամանակահատվածում նշված խնդիրների լուծման հրատապությունից անհրաժեշտ է՝ պետական օժանդակության առավել գործուն մեխանիզմների կիրառմամբ խթանել տավարի բարձր գենետիկական ներուժով օժտված գենոֆոնդի Հայաստանի Հանրապետություն ներկրումը։

**III. ԾՐԱԳՐԻ ՆՊԱՏԱԿԸ ԵՎ ԽՆԴԻՐՆԵՐԸ**

1. ***Ծրագրի նպատակն է՝*** սուբսիդավորման եղանակով մասնակի փոխհատուցել հանրապետություն ներկրվող խոշոր եղջերավոր տոհմային կենդանիների գնման արժեքը, ինչը հնարավորություն կընձեռի տավարաբուծությամբ զբաղվող տնտեսավարողներին անհայտ ծագումնաբանությամբ, վերարտադրության համար ոչ պիտանի, ցածր մթերատու կենդանիների փոխարեն հանրապետություն ներկրել և նախիրները համալրել արտադրատնտեսական արժեքավոր հատկանիշներով օժտված խոշոր եղջերավոր տոհմային կենդանիներով, զարգացնել տոհմային գործը, միջցեղային տրամախաչումների միջոցով բարելավել տեղական կենդանիների մթերատվությունը, ավելացնել կաթի և մսի արտադրության ծավալները, նվազեցնել արտադրվող կաթի և մսի ինքնարժեքը, ներկրվող համանման արտադրանքի նկատմամբ դարձնելով առավել մրցունակ։
2. ***Ծրագրի խնդիրներն են՝***
3. հանրապետություն բարձրարժեք տոհմային կենդանիների ներկրման մատչելիության ապահովումը․
4. տոհմային կենդանիների ձեռք բերման և ներկրման նպատակով տավարաբուծությամբ զբաղվող տնտեսավարողներին պետական աջակցության մեխանիզմի առաջադրումը․
5. ներկրվող տոհմային կենդանիների ձեռք բերման արժեքի սուբսիդավորման ձևի և չափի հստակեցումը․
6. ներկրման համար առավել նպատակահարմար ցեղերի և սեռահասակային կազմի հստակեցումը․
7. տավարաբուծական տնտեսություններում տոհմային կենդանիների տեսակարար կշռի ավելացումը, տեղական կենդանիների հետ տրամախաչումների արդյունքում բարձր մթերատու սերնդի ստացումը․
8. տավարի մսի և կաթի արտադրության ծավալների ավելացումը․
9. տոհմային կենդանիների հաշվառումը և տոհմային գրքերի վարման համար նախադրյալների ստեղծումը․
10. **ԾՐԱԳՐԻ ՀԻՄՆԱՎՈՐՈՒՄԸ ԵՎ ԻՐԱԿԱՆԱՑՄԱՆ**

**ԱՆՀՐԱԺԵՇՏՈՒԹՅՈՒՆԸ**

1. Հայաստանի Հանրապետությունում տավարաբուծությունից ստացվող արտադրանքը կազմում է անասնաբուծական համախառն արտադրանքի շուրջ 60 տոկոսը՝ համարվելով անասնաբուծության ոլորտում ամենաբարձր հաշվեկշիռ ունեցող ճյուղը։ Սակայն, այն հիմնականում կրում է էքստենսիվ բնույթ, իսկ նախիրներում առկա կենդանիների գերակշիռ մասը տոհմային տեսանկյունից ցածրարժեք են և ունեն մթերատվության ու կերհատուցման ոչ բավարար մակարդակ։
2. Տավարաբուծության ճյուղում ստեղծված պայմանները տնտեսավարողներին թույլ չեն տալիս կազմակերպելու անհրաժեշտ ծավալների ու բավարար որակի տավարի մսի և կաթի արտադրություն, ինչն իր հերթին սահմանափակում է շուկայի ընդլայնման, արտադրանքի ինքնարժեքի նվազեցման և մրցունակության բարձրացման հնարավորությունները։
3. Հանրապետությունում նախիրները տոհմային բարձր մթերատու խոշոր եղջերավոր կենդանիներով համալրելու և/կամ նորոգելու հետ կապված դժվարությունները հիմնականում պայմանավորված են դրանց ձեռք բերման բարձր արժեքով, տավարաբուծությամբ զբաղվող տնտեսավարողների հինական միջոցների սղությամբ, վարկերի բարձր տոկոսադրույքներով, կենդանիների ապահովագրության և կենդանիների գրավադրման ինստիտուտի բացակայությամբ, անասնաբուծական արտադրանքի ու կերի գների կտրուկ տատանումներով և այլ գործոններով։
4. Սուբսիդավորման եղանակով Տոհմային անասնաբուծության զարգացման պետական աջակցության ծրագրեր են իրականացվում նաև ԵԱՏՄ անդամ պետություններ Ռուսաստանի Դաշնությունում (Ռուսաստանի Դաշնության կառավարության 2012 թվականի դեկտեմբերի 4-ի «Դաշնային բյուջեից տոհմային անասնաբուծության աջակցության նպատակով Ռուսաստանի Դաշնության սուբյեկտների բյուջե հատկացվող սուբսիդիաների տրամադրման և բաշխման կանոնները» N1257 որոշում; Պերմի երկրամասի կառավարության 2013 թվականի մայիսի 27-ի «Տոհմային անասնաբուծության աջակցության կարգը հաստատելու մասին» N550-Պ որոշում) և Ղազախստանի Հանրապետությունում (Ղազախստանի Հանրապետության կառավարության 2013 թվականի հունվարի 25-ի «Տոհմային անասնաբուծության աջակցությանն ուղղված սուբսիդավորման կանոնները հաստատելու մասին» N35 որոշում)։ Սակայն, նշված ծրագրերի շրջանակներում մասնակի փոխհատուցվում է ինչպես ձեռք բերվող տոհմային կենդանիների արժեքը, այնպես էլ՝ դրանց պահպանման և կերակրման ծախսերը։
5. **ԾՐԱԳՐԻ ԻՐԱԿԱՆԱՑՄԱՆ ՆԿԱՐԱԳԻՐԸ**
6. Ծրագիրը նախատեսում է Հայաստանի Հանրապետության կառավարության աջակցությամբ իրականացնել հանրապետություն ներկրվող խոշոր եղջերավոր տոհմային կենդանիների գնման արժեքի մասնակի սուբսիդավորում, ինչը հնարավորություն կընձեռի բարձրացնել նախիրների տոհմային արժեքը և տավարաբուծությունում վերականգնել տոհմային գործընթացը։ Արդյունքում, ինտենսիվացնելով տավարաբուծության ճյուղը տնտեսավարողները կկարողանան արտադրել շուկայում առավել մրցունակ տավարի միս և կաթ, քանի որ տոհմային և արտադրատնտեսական բարձր հատկանիշներով օժտված կենդանիները հավասար պայմաններում դրսևորում են կերհատուցման և մթերատվության առավել բարձր ցուցանիշներ, դրանով իսկ նվազեցնելով արտադրանքի ինքնարժեքը։
7. Ելնելով հանրապետությունում կաթնային, մսային և կաթնամսային տավարաբուծության զարգացման, տավարի մսի և կաթի արտադրության և արտահանման ծավալների ավելացման, ինչպես նաև բնական ռեսուրսների արդյունավետ և լիարժեք օգտագործման անհրաժեշտությունից՝ Ծրագրով խոշոր եղջերավոր տոհմային կենդանիների մթերատվության ուղղության (կաթնային, մսային և համակցված) նկատմամբ որևէ նախապայման չի սահմանվում։
8. Սակայն, Ծրագրով հանրապետություն խոշոր եղջերավոր տոհմային կենդանիների ներկրման առաջնահերթություն է տրվելու հետևալ սեռահասակային խմբերին և ցեղերին, ինչպես նաև մթերատվության ցուցնիշներին․
9. ***Սեռահասակային խմբերը*** (արտահանվող երկրում կարանտինի կանգնեցնելու դրությամբ)**՝**

* *14-16 ամսական էգ մատղաշ, երինջներ, առջնածին կովեր (լակտացիայի I-III ամիսներ),*
* *18-20 ամսական մսային ուղղության արու մատղաշ.*

1. ***Ցեղերը՝***

* **Կաթնային ողղություն՝**
* *Հոլշտին*
* *Կարմրաբղետ*
* *Ջերսեյ*
* *և այլ ցեղեր.*
* **Մսային ուղղություն՝**
* *Աբերդին-անգուս*
* *Լիմուզին*
* *Հերեֆորդ*
* *Շառոլե*
* *Ղազախական սպիտակագլուխ*
* *և այլ ցեղեր.*
* **Համակցված ուղղություն (կաթնամսային, մսակաթնային)՝**
* *Շվից*
* *Սիմենթալ*
* *Օբրակ*
* *Մոնբելյարդ*
* *և այլ ցեղեր.*

1. ***Մթերատվության ցուցանիշները՝***

* *ներկրվող կենդանիների նախնիների մթերատվության առավել բարձր միջին ցուցանիշներ,*
* *ներկրվող կովերի դեպքում՝ կաթնային մթերատվության առավել բարձր ցուցանիշներ,*
* *տվյալ ցեղին և հասակին բնորոշ ամենաբարձր կենդանի զանգված։*

1. Ծրագիրը նախատեսված է 6 տարվա համար և ընդգրկում է 2019-2024 թվականները, որի ընթացքում 30 տոկոսով կսուբսիդավորվի հանրապետություն ներկրվող տարեկան ավելի քան 500 գլուխ առաջնածին տոհմային կովերի, կամ 550 գլուխ տոհմային երինջների, կամ 700 գլուխ 14-16 ամսական տոհմային էգ մատղաշի, կամ շուրջ 450 գլուխ մսային ուղղության 18-20 ամսական տոհմային արու մատղաշի գնման արժեքը, չհաշված կենդանիների տեղափոխման և պահպանման ծախսերը։
2. Ծրագրի շրջանակներում յուրաքանչյուր տնտեսավարող խոշոր եղջերավոր տոհմային կենդանիների ներկրման սուբսիդավորման հնարավորությունից կարող է օգտվել տարեկան մեկ անգամ, ընդորում՝ առավելագույնը 30 գլուխ առաջնածին տոհմային կովի, կամ 30 գլուխ տոհմային երինջի, կամ 25 գլուխ 14-16 ամսական էգ կամ 20 գլուխ 18-20 ամսական արու տոհմային մատղաշի հաշվով, ինչի արդյունքում տարեկան շուրջ 20 տնտեսավարողի (կախված ներկրվող կենդանու ձեռք բերման արժեքից և սեռահասակային խմբից) հնարավորություն կընձեռվի ցուցաբերել պետական աջակցություն՝ խոշոր եղջերավոր տոհմային կենդանիների ներկրման համար։
3. Խոշոր եղջերավոր տոհմային կենդանիների գնման արժեքի սուբսիդավորումը իրականացվելու է հիմք ընդունելով վերջիններիս համար գնման պայմանագրում նշված մեկ գլխի կամ միավոր կենդանի զանգվածի համար գումարի 30 տոկոսը, բայց ոչ ավել քան Ծրագրով ըստ սեռահասակային խմբերի սահմանված հաշվարկային արժեքները։
4. Հանրապետությունում տոհմային կենդանիների գլխաքանակի հաշվառման, դրանց շարժի վերաբերյալ տեղեկատվության ապահովման, Ծրագրի համատեղ մոնիթորինգի րականացման, ինչպես նաև տոհմային գործի զարգացման համար կայուն նախադրյալներ ստեղծելու նպատակով «Տոհմային կենդանիների անասնաբույծների ասոցիացիա» (այսուհետ՝ Ասոցիացիա) հասարակական կազմակերպության հետ կկնքվի համագործակցության հուշագիր։
5. Ծրագրին մասնակցելու նպատակով իրավաբանական կամ ֆիզիկական անձը (այսուհետ՝ Շահառու) Հայաստանի Հանրապետության գյուղատնտեսության նախարարություն ներկայացնի խոշոր եղջերավոր տոհմային կենդանի ներկրելու վերաբերյալ դիմում-հայտ, նշելով՝ դրանց *ցեղը, սեռը, հասակը, քանակը (ըստ ցեղի, սեռի և հասակի), կենդանի զանգվածը, մեկ կիլոգրամ կենդանի զանգվածի կամ մեկ գլուխ կենդանու արժեքը, ձեռք բերման վայրը (հասցե), ներկրման ժամկետները*։ Կից ներկայացվում է նաև ձեռք բերման ենթակա խոշոր եղջերավոր կենդանիների տոհմային վկայականները և քարտերը, ինչպես նաև Շահառուի գրավոր պարտավորագիրը՝ ձեռք բերվող խոշոր եղջերավոր տոհմային կենդանիների առնվազն երեք տարի Հայաստանի Հանրապետությունում տավարի նախրի վերարտադրության համար օգտագործելու վերաբերյալ և Ասոցիացիային անդամակցությունը հավաստող տեղեկանք։
6. Շահառուների կողմից ստացված դիմում-հայտերն ըստ Ծրագրի առաջնահերթությունների գնահատելու նպատակով Հայաստանի հանրապետության գյուղատնտեսության նախարարի հրամանով կստեղծվի գնահատող հանձնաժողով (այսուհետ՝ Հանձնաժողով)՝ Հայաստանի Հանրապետության գյուղատնտեսության նախարարության, Հայաստանի Հանրապետության կառավարությանը ենթակա սննդամթերքի անվտանգության տեսչական մարմնի, «Հայաստանի ազգային ագրարային համալսարանի» հիմնադրամի և Ասոցիացիայի հետ համատեղ, որը յուրաքանչյուր ամսվա առաջին շաբաթվա ըմնթացքում կհրավիրի նիստ նախորդ ամսում ստացված դիմում-հայտերը քննարկելու նպատակով։
7. Շահառուներին դիմում-հայտերի պատասխանը (բավարարում, մերժում) կտրամադրվի Ծրագրի 32-րդ կետով նախատեսված քննարկման օրվանից հետո տասնօրյա ժամկետում։ Դիմում-հայտի բավարարման դեպքում Շահառուն Նախարարության հետ կնքում է Ծրագրի շրջանակներում սուբսիդիայի տրամադրման պայմանագիր։
8. Տոհմային կենդանիները ներկրելուց հետո Շահառուն 10 աշխատանքային օրվա ընթացքում նախարարություն է ներկայացնում․

* ***ձեռք բերման պայմանագրի պատճեն,***
* ***փոխադրող ընկերության հետ պայմանագրի պատճեն (առկայության դեպքում),***
* ***ձեռք բերված կենդանիների տոհմային հավաստագրեր (վկայական, քարտ),***
* ***կենդանիների դիմաց վճարման անդորագրեր, հաշիվ ապրանքագրեր,***
* ***կենդանիների առողջական վիճակը հավաստող անասնաբուժական վկայական,***
* ***Ասոցիացիայի կողմից տոհմային կենդանիների հաշվառման և դրանց տոհմային լինելու հավաստիության վերաբերյալ տեղեկանք,***
* ***համայնքում կենդանիների հաշվառման տեղեկանք,***
* ***բանկային հաշվեհամար։***

1. Նախարարությունը Ծրագրի 34-րդ կետով նախատեսված ամբողջ փաթեթը ստանալուց և 7 աշխատանքային օրվա ընթացքում ամփոփելուց հետո 10 բանկային օրվա ընթացքում սուբիդավորման ենթակա գումարը փոխանցում է Շահառուի կողմից ներկայացված բանկային հաշվեհամարին։

**VI. ԾՐԱԳՐԻ ՄՈՆԻԹՈՐԻՆԳԸ**

1. Ծրագրի իրականացման թափանցիկությունը և հանրային հսկողությունն ապահովելու նպատակով մոնիթորինգն իրականացնում է Նախարարությունը՝ Ասոցիացիայի հետ համատեղ։ Մոնիթորինգի տեսակը՝ փաստաթղթային, այցելություններ և հարցումներ։
2. Շահառուի կողմից կեղծ տեղեկատվության ներկայացման, համատեղ մոնիթորինգային արդյունքների, ինչպես նաև Ասոցիացիային անդամակցության պարտավորությունների (Ծրագրով ներկրված կենդանիների մասով) չկատարման և/կամ ոչ պատշաճ կատարման հիմքով Նախարարություն ստացված բացասական տեղեկատվության պարագայում Շահառուն կզրկվի հետագայում տվյալ Ծրագրին մասնակցելու հնարավորությունից։

**VII. ԾՐԱԳՐԻ ԻՐԱԿԱՆԱՑՄԱՆ ՌԻՍԿԵՐԻ ԳՆԱՀԱՏՈՒՄԸ**

1. ***Ծրագրի հիմնական ռիսկերն են՝***
2. տվարաբուծությամբ զբաղվող տնտեսավարողների ցածր վճարունակությամբ պայմանավորված՝ Ծրագրով նախանշած խոշոր եղջերավոր տոհմային կենդանիների ներկրման տարեկան ծավալների չապահովելը,
3. արտերկրում խոշոր եղջերավոր տոհմային կենդանիների վաճառքի գների կտրուկ տատանումները և անհրաժեշտ գլխաքանակի հավաքագրումը,
4. գնված տոհմային կենդանիների հանրապետություն տեղափոխման հետ կապված դժվարություները։
5. Ծրագրի շահառուի կողմից հանրապետություն ներկրած խոշոր եղջերավոր տոհմային կենդանիների ներկրման գնից բարձր, սակայն տեղի շուկայական գնից ցարծ գնով օտարումը,
6. ներկրված տոհմային կենդանիների ոչ նպատակային՝ ապրանքային կենդանի օգտագործումը (իրացում մսի)։

**VII. ԾՐԱԳՐԻ ՖԻՆԱՆՍԱԿԱՆ ԲԱՂԱԴՐԻՉԸ**

1. Ծրագրի իրականացման ֆինանսական աղբյուրը՝ Հայաստանի Հանրապետության պետական բյուջե։
2. Ծրագրի ընդհանուր բյուջեն 2019-2024 թվականների համար կազմում է շուրջ 1.02 մլրդ դրամ կամ տարեկան կտրվածքով 170 մլն դրամ (աղյուսակ 3)։
3. Ծրագրի շրջանակներում հանրապետություն ներկրվող 1 գլուխ տոհմային կովի հաշվարկային առավելագույն արժեք է ընդունվել 1.1 մլն դրամը, տոհմային երինջներինը՝ 1.0 մլն դրամը, 14-16 ամսական էգ մատղաշինը՝ 0.8 մլն դրամը, իսկ մսային ուղղության 18-20 ամսական արու մատղաշինը՝ 1.25 մլն դրամը։ Հաշվարկային գները ձևավորվել են «Հայաստանի Հանրապետությունում 2007-2015 թվականների տավարաբուծության զարգացման ծրագրի» շրջանակներում ձեռք բերված տոհմային երինջների, ԵԱՏՄ անդամ պետություններում և Եվրոպայում խոշոր եղջերավոր տոհմային կենդանիների վաճառքի գների վերլուծության արդյունքում։
4. Ծրագրի նկատմամբ տնտեսավարողների ցուցաբերած ակտիվությամբ և խոշոր եղջերավոր տոհմային կենդանիների ներկրման ծավալների ավելացման անհրաժեշտությամբ պայմանավորված՝ Ծրագրի ֆինանսական արժեքի ավելացումը կիարկանացվի միջնաժամկետ ծախսայաին ծրագրի շրջանակներում։

**Աղյուսակ 3**

**«Հայաստանի Հանրապետությունում 2019-2024 թվականների տավարաբուծության ծրագրի» ֆինանսական հաշվարկ**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Հ/հ** | **Տարին** | **Կենդանիների խումբը** | | **Մեկ գլխի հաշվարկային արժեքը,** ՀՀ դրամ | **Փոխհատուցման չափը մեկ գլխի հաշվով,** % | **Սուբսիդավորման գումարը,** ՀՀ դրամ | | **Ընդամենը ներկրման ենթակա գլխաքանակ**,գլուխ | **Սուբսիդավորման գումարը**, ՀՀ դրամ |
| **սեռահասակը** | **կենդանի զանգվածը**, կգ | **մեկ կգ կենդանի զանգվածի հաշվով** | **մեկ գլխի հաշվով** |
| **I տարբերակ** | | | | | | | | | |
| **1** | **2019** | **կով** | **500** | 1,100,000 | 30 | 660 | 330,000 | 515 | 170,000,000 |
| **2** | **2020** | 515 | 170,000,000 |
| **3** | **2021** | 515 | 170,000,000 |
| **4** | **2022** | 515 | 170,000,000 |
| **5** | **2023** | 515 | 170,000,000 |
| **6** | **2024** | 515 | 170,000,000 |
| ***Ընդամենը*** | | | ***-*** | - | - | - | - | ***3,091*** | ***1,020,000,000*** |
| **II տարբերակ** | | | | | | | | | |
| **1** | **2019** | **երինջ** | **450** | 1,000,000 | 30 | 667 | 300,00 | 567 | 170,000,000 |
| **2** | **2020** | 567 | 170,000,000 |
| **3** | **2021** | 567 | 170,000,000 |
| **4** | **2022** | 567 | 170,000,000 |
| **5** | **2023** | 567 | 170,000,000 |
| **6** | **2024** | 567 | 170,000,000 |
| ***Ընդամենը*** | | | ***-*** | - | - | - | - | ***3,400*** | ***1,020,000,000*** |
| **III տարբերակ** | | | | | | | | | |
| **1** | **2019** | **14-16 ամսական էգ մատղաշ** | **375** | 800,000 | 30 | 640 | 240,000 | 708 | 170,000,000 |
| **2** | **2020** | 708 | 170,000,000 |
| **3** | **2021** | 708 | 170,000,000 |
| **4** | **2022** | 708 | 170,000,000 |
| **5** | **2023** | 708 | 170,000,000 |
| **6** | **2024** | 708 | 170,000,000 |
| ***Ընդամենը*** | | | ***-*** | - | - | - | - | ***4,250*** | ***1,020,000,000*** |
| **IV տարբերակ** | | | | | | | | | |
| **1** | **2019** | **18-20 ամսական մսային ուղղության արու մատղաշ** | **450** | 1,250,000 | 30 | 833 | 375,000 | 453 | 170,000,000 |
| **2** | **2020** | 453 | 170,000,000 |
| **3** | **2021** | 453 | 170,000,000 |
| **4** | **2022** | 453 | 170,000,000 |
| **5** | **2023** | 453 | 170,000,000 |
| **6** | **2024** | 453 | 170,000,000 |
| ***Ընդամենը*** | | | ***-*** | - | - | - | - | ***2,720*** | ***1,020,000,000*** |

**III. Ակնկալվող արդյունքները**

1. ***Ծրագրի իրականացման արդյունքում՝***
2. 2019-2024 թվականների ընթացքում պետական թիրախային աջակցությամբ հանրապետություն կներկրվի միջինը 3350 գլուխ տարբեր սեռահասակային խմբերի խոշոր եղջերավոր բարձրարժեք տոհմային կենդանիներ, ինչը նախադրյալներ կստեղծի․

* *տավարաբուծության ոլորտում տոհմային գործի վերականգնման և տոհմային լայնածավալ միջոցառումների անցկացման,*
* *նախիրներում խոշոր եղջերավոր տոհմային կենդանիների գլխաքանակի ավելացման,*
* *տավարաբուծության ճյուղի աստիճանական ինտենսիվացում,*
* *տավարաբուծական արտադրանքի շահութաբերության մակարդակի բարձրացում,*
* *տավարի մսի և կաթի արտադրության ծավալների ավելացման,*
* *տավարաբուծությամբ զբաղվող տնտեսավարողների մրցունակության բարձրացման համար։*

1. Սուբսիդավորման ենթակա ընդհանուր գլխաքանակի 90 տոկոսը տոհմային կովերի և երինջների ներկրման պարագայում 2019-2024 թվականներին հանրապետությունում հավելյալ կարտադրվի շուրջ 4.5 մլրդ ՀՀ դրամի՝ 32 հազար տոննա կովի կաթ և շուրջ 0.65 մլրդ ՀՀ դրամի՝ 0.5 հազար տոննա տավարի միս,
2. Հանրապետությունում տավարաբուծության զարգացումը հնարավորություն կընձեռի ավելի արդյունավետ օգտագործել առկա արոտավայրերը և խոտհարքները, ինչը կնպաստի գյուղական ազգաբնակչության եկամուտների ավելացմանը։

Հավելված 2

ՀՀ կառավարության 2019 թվականի

\_\_\_\_\_\_\_\_\_\_\_\_\_ -ի N \_\_\_\_\_ - Լ որոշման

**Ժ Ա Մ Ա Ն Ա Կ Ա Ց Ո Ւ Յ Ց**

**Հայաստանի Հանրապետությունում 2019-2024 թվականների տավարաբուծության զարգացման**

**ծրագրի իրականացումն ապահովող միջոցառումների**

|  |  |  |  |  |  |  |
| --- | --- | --- | --- | --- | --- | --- |
| **Հ/հ** | **Միջոցառման անվանումը** | **Նպատակը** | **Ակնկալվող արդյունքը** | **Պատասխանատու մարմինը** | **Կատարման ժամկետը** | **Ֆինանսական աղբյուրը** |
| 1. | Ծրագրի դիմում հայտի և տոհմային կենդանիների ներկրման վերաբերյալ տեղեկատվության տրամադրման ձևանմուշների մշակում | Համընդհանուր ձևաչափի սահմանում, ստացված տեղեկատվության արագ ամփոփում | Սահմանված ձևաչափով թիրախային տեղեկատվության առկայություն և աշխատանքի արդյունավետության ապահովում | ՀՀ գյուղատնտեսության նախարարություն  «Տոհմային կենդանիների անասնաբույծների ասոցիացիա» ՀԿ | 2019 թ․  մինչև II եռամսյակ | Ֆինանսավորում չի պահանջում |
| 2. | Պայմանագրերի մշակում | Իրավահարաբերությունների սահմանում | Սահմանված ձևաչափով մշակված և կնքված պայմանագրերի առկայություն | ՀՀ գյուղատնտեսության նախարարություն | 2019 թ․  մինչև II եռամսյակ | Ֆինանսավորում չի պահանջում |
| 3. | Շահառուների ընտրության հանձնաժողովի ստեղծում | Դիմում-հայտերի և կից տեղեկատվության գնահատում և ծրագրին մասնակից շահառուների ընտրություն | Ըստ Ծրագրի առաջնահերթությունների շահառուների առկայություն | ՀՀ գյուղատնտեսության նախարարություն  «Հայստանի ազգային ագրարային համալսարան» հիմնադրամ  ՀՀ ԿԵ սննդամթերքի անվտանգության տեսչական մարմին  «Տոհմային կենդանիների անասնաբույծների ասոցիացիա» ՀԿ | 2019 թ․  մինչև II եռամսյակ | Ֆինանսավորում չի պահանջում |
| 4. | «Տոհմային կենդանիների անասնաբույծների ասոցիացիա» ՀԿ հետ հուշագրի կնքում | ներկրված տոհմային կենդանիների հաշվառում, Ծրագրի համատեղ մոնիթորինգի իրականացում | Ներկրված տոհմային կենդանիների ըստ նշանակության օգտագործման, մթերատվության, սերնդատվության և պահպանվածության վերաբերյալ ամփոփ տեղեկատվության առկայություն | ՀՀ գյուղատնտեսության նախարարություն | 2019 թ․  մինչև II եռամսյակ | Ֆինանսավորում չի պահանջում |
| 5. | Մշտադիտարկման իրականացում | Պետական աջակցությամբ ներկրված խոշոր եղջերավոր տոհմային կենդանիների սերնդատվություն, ստացված սերնդի պահպանություն և մթերատվության ուսումնասիրում, առկա խնդիրների բացահայտում և դրանց շտկման ուղղությամբ միջոցառումների իրականացում | Ծրագրի արդյունավետության ապահովման համար նախադրյալների ստեղծում | ՀՀ գյուղատնտեսության նախարարություն  «Հայստանի ազգային ագրարային համալսարան» հիմնադրամ  Տոհմային կենդանիների անասնաբույծների ասոցիացիա» ՀԿ | 2019-2024 թթ. | Ֆինանսավորում չի պահանջում |
| 6. | Տավարաբուծության վարման և տոհմային գործի կազմակերպման և անցկացման վերաբերյալ խորհրդատվության տրամադրում | Տոհմասելեկցիոն աշխատանքների (նախրի կառավարում, ընտրություն, զույգընտրություն), կերակրման և պահվածքի արդյունավետ կազմակերպման աջակցություն | Տավարաբուծության վարման արդյունավետ համակարգի ձևավորման համար նախադրյալների ստեղծում | ՀՀ գյուղատնտեսության նախարարություն  «Հայստանի ազգային ագրարային համալսարան» հիմնադրամ  «Տոհմային կենդանիների անասնաբույծների ասոցիացիա» ՀԿ | 2019-2024 թթ. | Ֆինանսավորում չի պահանջում |